KOMISIJOS REGLAMENTAS (EB) Nr. 993/2007
2007 m. rugpjūčio 27 d.
iš dalies keičiantis ir pataisantis Reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrąją žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c, d, f ir j punktus,
kadangi:
(1)
Komisijos reglamento (EB) Nr. 1973/2004 (2) 3 straipsnio 1 dalyje numatyta Komisijai perduoti tam tikrus duomenis apie nustatytus plotus, už kuriuos numatyta parama už energetinius augalus. Reglamento (EB) Nr. 1973/2004 4 straipsnyje numatyta, kad ploto sumažinimo koeficientas nustatomas remiantis duomenimis, perduotais pagal to reglamento 3 straipsnio 1 dalį.
(2)
Nuoroda į kai kurias 3 straipsnio 1 dalies nuostatas yra klaidinga ir dėl to turėtų būti ištaisyta. Reglamento (EB) Nr. 1973/2004 32 straipsnio 3 dalyje nustatomi antraeiliai reikalavimai supirkėjams ir pirmiesiems perdirbėjams. Užstatas taip pat turėtų būti antraeilis reikalavimas energinių produktų gamyboje naudotinos žaliavos supirkėjams.
(3)
Siekiant suteikti galimybę ūkiuose auginti ir perdirbti naujus energetinius augalus, reikėtų leisti valstybėms narėms atnaujinti sąrašą tų žaliavų, kurias leistina naudoti atidėtoje žemėje ir kurios atitinka reikalavimus pagalbai už energetinius augalus.
(4)
Būtina išaiškinti pasirinktinės tvirtinimo sistemos taisykles ir nuostatas, taikytinas prekybai energijos gamybai skirtomis žaliavomis tarp valstybių narių, iš kurių viena pagal Reglamento (EB) Nr. 1973/2004 37 straipsnį yra nusprendusi netaikyti pasirinktinės tvirtinimo sistemos.
(5)
Reglamento (EB) Nr. 1973/2004 39 straipsnio 3 dalyje padaryta klaidinga nuoroda į 32 straipsnio 2 dalį vietoj viso 32 straipsnio. Todėl ši klaida turėtų būti ištaisyta.
(6)
2007 m. kovo 13 d. Komisijos reglamentu (EB) Nr. 270/2007, iš dalies keičiančiu Reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (3), iš dalies pakeistas Reglamento (EB) Nr. 1973/2004 136 straipsnis. Komisijos reglamentu (EB) Nr. 381/2007 (4) keičiant šį straipsnį, per klaidą neatsižvelgta į Reglamentu (EB) Nr. 270/2007 padarytą pakeitimą. Dėl to Reglamento (EB) Nr. 1973/2004 136 straipsnį reikėtų atitinkamai pakeisti nuo Reglamento (EB) Nr. 270/2007 įsigaliojimo dienos.
(7)
Komisijos reglamentu (EB) Nr. 972/2007 (5) iš dalies keičiamas Reglamento (EB) Nr. 796/2004 (6) 53 straipsnis, kad būtų išvengta išmokų sumažinimo už tai, kad sąmoningai deklaruojami per dideli plotai, kai perviršis susijęs su labai mažais plotais. Ši nuostata turėtų būti taikoma ir vienkartinės išmokos už plotus paraiškoms. Todėl Reglamento (EB) Nr. 1973/2004 138 straipsnis turėtų būti atitinkamai pataisytas.
(8)
Reglamentu (EB) Nr. 270/2007 padarytais pakeitimais supaprastintos pagalbos energetiniams augalams taisyklės, nustatytos Reglamento (EB) Nr. 1973/2004 8 skyriuje. Atidėtos žemės naudojimo energetinių žaliavų auginimui taisykles, nustatytas Reglamento (EB) Nr. 1973/2004 16 skyriuje, reikėtų papildyti keliais naujais elementais.
(9)
Valdoje naudojamų grūdų ir aliejinių augalų sėklų atveju pagal Reglamento (EB) Nr. 1973/2004 146 straipsnį aiškiai reikalaujama denatūruoti produkciją. Atsižvelgiant į tai, kad tokios produkcijos kiekis galbūt bus ribotas, ir į techninius su tokiu procesu susijusius sunkumus, būtina pačioms valstybėms narėms suteikti galimybę nuspręsti, ar leisti pareiškėjams auginti kitokias negu nustatyta žemės ūkio žaliavas, jeigu valstybės narės nustatys atitinkamas kontrolės priemones. Šis požiūris turėtų būti taikomas ir nustatant nuimto žaliavų derliaus kiekį.
(10)
Siekiant supaprastinti atidėtos žemės, skirtos energetinių žaliavų auginimui, naudojimo programos administravimą, pakanka, kad pareiškėjas kompetentingai institucijai pateiktų pareiškėjo ir supirkėjo (arba pirminio perdirbėjo) sutarties kopiją.
(11)
Pagalbos už energetinius augalus atveju operatoriai privalo sumokėti užstatą kompetentingoms institucijoms iki termino, iki kurio galima atlikti mokėjimo paraiškų pakeitimus. Atidėtos žemės, skirtos energetinių žaliavų auginimui, naudojimo taisyklėse tikslinga numatyti tokias pačias nuostatas.
(12)
Užstatų sistema leidžia užtikrinti, kad žaliava, auginama plotuose, už kuriuos skiriama pagalba už atidėtą žemę, ir pristatyta supirkėjams ar pirmiesiems perdirbėjams, galiausiai yra perdirbama į žaliavą, kurios pirminė paskirtis nėra maistas ar pašarai. Tačiau tam tikrais atvejais valstybėms narėms turėtų būti leista užstatų sistemą pakeisti alternatyvia operatorių tvirtinimo sistema, užtikrinančia tokį pat efektyvumą. Tokie įgaliotieji operatoriai turėtų laikytis minimalių reikalavimų, o nesilaikantiems įsipareigojimų būtų taikomos sankcijos, kaip numatyta išsamiose kompetentingų institucijų parengtose nacionalinėse taisyklėse.
(13)
Pagal Reglamento (EB) Nr. 1973/2004 145 straipsnio 3 dalies trečią pastraipą pirmieji perdirbėjai ir supirkėjai, kurie nusprendžia pakeisti žaliavas ir tarpinius arba šalutinius produktus kitais atitinkamais kiekiais, privalo apie tai informuoti kompetentingas institucijas. Be to, jei tokie veiksmai yra susiję su keliomis valstybėmis narėmis, pagal tą straipsnį būtina užtikrinti nacionalinių valstybių narių institucijų bendravimą, kad jos turėtų pakankamai informacijos apie tokius veiksmus. Todėl to reglamento 160 ir 161 straipsniuose numatytas reikalavimas naudoti T5 kopiją turėtų būti panaikintas.
(14)
Pagal Reglamento (EB) Nr. 1782/2003 143b straipsnio 5 dalies antrą pastraipą Bulgarija ir Rumunija paprašė leidimo patvirtinti, kad reikalavimus atitinkantis minimalus valdos plotas, už kurį gali būti prašoma mokėti išmokas pagal vienkartinės išmokos už plotus schemą, būtų ne mažesnis negu 0,3 ha. Bulgarijai ir Rumunijai nustatytas 1 ha plotas (7). Tačiau Bulgarijoje už valdas, kuriose yra bent 0,5 ha daugiamečių kultūrų, gali būti prašoma išmokų. Reikėtų, kad tas plotas taip pat būtų nurodytas Reglamento (EB) Nr. 1973/2004 XX priede.
(15)
Reglamento (EB) Nr. 1973/2004 XXI priede nurodyta, kad naudmenų plotas, kuriam taikoma vienkartinės išmokos už plotus schema, Vengrijai yra 4 355 tūkstančiai hektarų. Tačiau tikslus plotas, į kurį reiktų atsižvelgti po Vengrijoje atliktų naudmenų, kurioms taikoma vienkartinės išmokos už plotus schema, apskaičiavimų, pagal Reglamento (EB) Nr. 1782/2003 143b straipsnio 4 dalį yra 4 829 tūkstančiai hektarų. Reikėtų, kad tas plotas taip pat būtų nurodytas Reglamento (EB) Nr. 1973/2004 XXI priede.
(16)
Bulgarija ir Rumunija apskaičiavo savo naudojamą žemdirbystei tinkamos būklės naudmenų plotą ir pasiūlė pakoreguoti tokio žemės ploto duomenis pagal mažiausią išmokų sąlygas atitinkantį plotą valdoje. Bulgarijai buvo nustatytas 3 805 638 ha, o Rumunijai - 8 716 370 ha (8) naudmenų plotas. Reikėtų, kad šie plotai būtų nurodyti Reglamento (EB) Nr. 1973/2004 XXI priede.
(17)
Todėl Reglamentą (EB) Nr. 1973/2004 reikėtų atitinkamai iš dalies pakeisti ir pataisyti.
(18)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1973/2004 iš dalies keičiamas taip:
1)
4 straipsnyje nuoroda į „3 straipsnio 1 dalies b, ba ir c punktus“ keičiama nuoroda į „3 straipsnio 1 dalies b ir c punktus“;
2)
32 straipsnio 3 dalis pakeičiama taip:
„3. Toliau išvardyti įpareigojimai laikomi antraeiliais reikalavimais supirkėjams ir pirmiesiems perdirbėjams, kaip apibrėžta Komisijos reglamento (EEB) Nr. 2220/85 20 straipsnyje:
a)
įpareigojimas priimti atitinkamus žaliavų kiekius, kuriuos pareiškėjai pristatė pagal 27 straipsnio 3 dalį;
b)
įpareigojimas pasirašyti 27 straipsnio 2 dalyje nurodytą pristatymo deklaraciją;
c)
įpareigojimas, kai taikoma, pateikti užstatą per 31 straipsnio 1 dalyje nustatytą laiką.“;
3)
33 straipsnio 1 dalyje įterpiama tokia pastraipa:
„Valstybė narė gali nuspręsti leisti pareiškėjams auginti kitokias, negu nustatyta pirmos pastraipos a dalyje, žemės ūkio žaliavas, jeigu bus laikomasi visų atitinkamų kontrolės priemonių.“;
4)
37 straipsnis iš dalies keičiamas taip:
a)
3 dalis pakeičiama taip:
„3. Valstybės narės nustato operatorių tvirtinimo kontrolės tvarką prieš tai, kai paskelbiamas 6 dalyje nurodytas sąrašas.“;
b)
4 dalies pirmas sakinys pakeičiamas taip:
„Jei nustatoma, kad patvirtintas operatorius nesilaiko šiame skyriuje nurodytų įpareigojimų ar jo pagrindu priimtų nacionalinių nuostatų, arba jei supirkėjas ar pirmasis perdirbėjas nesutinka, kad kompetentingos institucijos atliktų patikrinimus vietoje, ir nepadeda jų vykdyti ir (arba) nesuteikia 38 straipsnyje nurodytos informacijos, valstybės narės numato galimybę skirti atitinkamas nuobaudas.“;
c)
5 dalis pakeičiama taip:
„5. Jei nustatoma, kad patvirtintas operatorius dėl didelio aplaidumo nesilaiko šio skyriaus ar nacionalinių nuostatų, valstybė narė gali nuspręsti savo nuožiūra nustatytam laikotarpiui panaikinti tokio operatoriaus patvirtinimą.“;
d)
7 dalis pakeičiama taip:
„7. Jei valstybė narė nusprendžia taikyti 1 dalį, pagalba mokama tik pareiškėjams, sudariusiems sutartis su patvirtintais supirkėjais ar perdirbėjais, jeigu pastarieji yra registruoti toje pačioje valstybėje narėje, kuri nusprendė taikyti 1 dalį.“;
5)
39 straipsnio 3 dalyje nuoroda į „32 straipsnio 2 dalį“ pakeičiama nuoroda į „32 straipsnį“;
6)
136 straipsnyje išbraukiama frazė „30 straipsnio 3 dalis“;
7)
138 straipsnio 2 dalies pirma pastraipa pakeičiama taip:
„Jeigu skirtumas tarp deklaruojamo ir nustatyto ploto atsiranda dėl tyčinių pažeidimų, ir tas skirtumas yra didesnis nei 0,5 % nustatyto ploto arba didesnis nei 1 hektaras, tais kalendoriniais metais ūkininkui nesuteikiama pagalba, kurią jis priešingu atveju turėtų teisę gauti.“;
8)
144 straipsnio c punktas pakeičiamas taip:
„c)
„pirmasis perdirbėjas“ - tai bet kuris žemės ūkio žaliavų naudotojas (išskyrus žaliavas valdoje naudojančius pareiškėjus), kuris įsipareigoja atlikti pirminį jų perdirbimą siekdamas gauti vieną ar daugiau šio Reglamento XXIII priede minimų produktų.“;
9)
146 straipsnis pakeičiamas taip:
„146 straipsnis
Leidžiančios nukrypti nuostatos
1. Nepaisant 145 straipsnio 2 ir 3 dalių, valstybės narės gali pareiškėjams leisti:
a)
panaudoti visus nuimtus grūdus ar aliejinių augalų sėklas, kurių KN kodai yra 1201 00 90, 1205 10 90, 1205 90 00, 1206 00 91 ir 1206 00 99:
i)
kaip kurą žemės ūkio valdai šildyti;
ii)
energijai ar biokurui gaminti valdoje;
b)
visą savo žemės valdoje nuimtą žaliavą perdirbti į biodujas (KN kodas 2711 29 00).
Valstybė narė gali nuspręsti leisti pareiškėjams auginti kitokias, negu nustatyta pirmos pastraipos a dalyje, žemės ūkio žaliavas, jeigu bus laikomasi visų atitinkamų kontrolės priemonių.
2. 1 dalyje minimais atvejais pareiškėjai paduodami pareiškimą, kuris pateikiamas vietoj 147 straipsnyje minėtos sutarties, įsipareigoja naudoti arba tiesiogiai perdirbti tame pareiškime nurodytą žaliavą. 147-164 straipsniai taikomi mutatis mutandis.
3. 1 dalį taikančios valstybės narės įdiegia atitinkamas kontrolės priemones, siekdamos užtikrinti, kad žaliava būtų tiesiogiai naudojama valdoje arba perdirbama į biodujas, kurių KN kodas yra 2711 29 00.“;
10)
147 straipsnis iš dalies keičiamas taip:
a)
1 dalis pakeičiama taip:
„1. Pagrindžiant bendrąją paraišką, iki Reglamento (EB) Nr. 796/2004 11 straipsnyje numatytos datos pareiškėjai savo kompetentingoms institucijoms pateikia sutarties, sudarytos su supirkėju ar pirmuoju perdirbėju, kopiją. Tačiau valstybė narė gali nuspręsti, kad sutartis gali būti sudaryta tik tarp paraiškos pateikėjo ir pirmojo perdirbėjo.“;
b)
3 dalis išbraukiama;
11)
155 straipsnio 1 dalies b punktas pakeičiamas taip:
„b)
pareiškėjo kompetentingai institucijai pateikta sutarties kopija pagal 147 straipsnio 1 dalį ir įvykdytos 145 straipsnio 1 dalyje minimos sąlygos.“;
12)
157 straipsnio 1 dalis išbraukiama;
13)
158 straipsnio 1 dalis pakeičiama taip:
„1. Kaip numatyta šio straipsnio 2 dalyje, supirkėjai ar pirmieji perdirbėjai kompetentingoms institucijoms pateikia užstatą; užstatas pateikiamas iki termino, iki kurio galima atlikti paraiškos dėl išmokų už atitinkamus metus atitinkamoje valstybėje narėje pakeitimus, kaip nurodyta Reglamento (EB) Nr. 796/2004 15 straipsnio 2 dalyje. Tačiau valstybės narės gali atsisakyti reikalavimo pateikti užstatą pagal Reglamento (EEB) Nr. 2220/85 5 straipsniu nustatytas sąlygas.“;
14)
159 straipsnis iš dalies keičiamas taip:
a)
1 dalies c punktas išbraukiamas;
b)
2 dalies b punktas išbraukiamas;
15)
16 skyriaus 8 skirsnis keičiamas tokiu tekstu:
„8 SKIRSNIS
Pasirinktinė tvirtinimo sistema
160 straipsnis
Pasirinktinė tvirtinimo sistema
1. Nukrypdamos nuo 158 straipsnio valstybės narės gali nuspręsti nustatyti supirkėjų ir pirmųjų perdirbėjų (toliau - „patvirtinti operatoriai“) tvirtinimo sistemą.
Pirmoje pastraipoje nurodytą sprendimą valstybės narės visuomenei pateikia iki metų, ėjusių prieš minėtojo sprendimo taikymą, lapkričio 1 d.
Jei šiame skirsnyje nenumatyta kitaip, šio skyriaus nuostatos taikomos valstybėms narėms, nusprendusioms taikyti pirmąją pastraipą.
2. Kai valstybė narė nusprendžia taikyti 1 dalį, ji patvirtina reikiamas nuostatas ir imasi reikiamų priemonių, kad būtų laikomasi šio skyriaus sąlygų. Konkrečiai valstybės narės pateikia operatorių tvirtinimo sąlygas ir užtikrina, kad būtų laikomasi bent tokių kriterijų:
a)
supirkėjams:
i)
turėti administracinių gebėjimų, būtinų supirkėjo veiklai vykdyti, ir tvarkyti apskaitą, kaip nurodyta 163 straipsnyje;
ii)
turėti sutartinių santykių bent su vienu perdirbėju dėl žaliavų pristatymo arba turėti pakankamai didelės prekybinės patirties;
b)
pirmiesiems perdirbėjams:
i)
turėti administracinių gebėjimų būti pirmuoju perdirbėju ir turėti administracinių gebėjimų tvarkyti apskaitą, kaip nurodyta 163 straipsnyje;
ii)
turėti tinkamų gamybinių gebėjimų gaminti bent vieną maistui neskirtą galutinį produktą, nurodytą XXIII priede.
3. Valstybės narės nustato patvirtintų operatorių tvirtinimo kontrolės tvarką prieš tai, kai paskelbiamas 6 dalyje nurodytas sąrašas.
4. Jei nustatoma, kad patvirtintas operatorius nesilaiko šiame skyriuje nurodytų įpareigojimų ar jo pagrindu priimtų nacionalinių nuostatų, arba jei supirkėjas ar pirmasis perdirbėjas nesutinka, kad kompetentingos institucijos atliktų patikrinimus vietoje, ir nepadeda jų vykdyti ir (arba) nesuteikia 163 straipsnyje nurodytos informacijos, valstybės narės numato galimybę skirti atitinkamas nuobaudas. Nuobaudų dydis apskaičiuojamas atsižvelgiant į pažeidimų rimtumą ir į užstatų, negrąžintų dėl 159 straipsnyje nustatytų reikalavimų nesilaikymo, dydį.
5. Jei nustatoma, kad patvirtintas operatorius dėl didelio aplaidumo nesilaiko šio skyriaus ar nacionalinių nuostatų, valstybė narė gali nuspręsti savo nuožiūra nustatytam laikotarpiui panaikinti tokio operatoriaus patvirtinimą.
6. Iki metų, ėjusių prieš pagalbos skyrimo metus, gruodžio 15 d. kiekviena valstybė narė visuomenei pateikia patvirtintų supirkėjų ir pirmųjų perdirbėjų sąrašą.
7. Jei valstybė narė nusprendžia taikyti 1 dalį, pagalba mokama tik pareiškėjams, sudariusiems sutartis su patvirtintais supirkėjais ar perdirbėjais, jeigu pastarieji yra registruoti toje pačioje valstybėje narėje, kuri nusprendė taikyti 1 dalį.“;
16)
XX ir XXI priedai pakeičiami šio reglamento priedo tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d.
Tačiau 1 straipsnio 6 ir 16 dalys taikomos nuo 2007 m. sausio 1 d., o 7 dalis taikoma pagalbos paraiškoms, susijusioms su metais arba priemokų skyrimo laikotarpiais, kurie prasideda 2008 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 27 d.